7 bosh lochinning yashirincha olib chiqilishi fosh qilindi

Bojxonachilar 7 bosh lochinning yashirincha olib chiqilayotganini fosh qildi.Bu haqda Davlat bojxona qo`mitasi axborot xizmati xabar berdi.Toshkent viloyati bojxona boshqarmasi Kontrabandaga qarshi kurashish va bojxona auditi bo`limi tomonidan davlat xavfsizlik xizmati xodimlari bilan birgalikda Toshkent viloyatining Bekobod shahrida tezkor tadbir o`tkazildi. Shaharning chegaradosh hududida harakatlanayotgan shaxs tezkor xodimlar tomonidan kuzatuvga olinganini sezib qolgach, shu erdagi uylardan biriga qochib kiradi va yashirinishga urinadi.
Noqonuiy ravishda olib o`tishda atrofdagilarga sezdirmaslik maqsadida qushlarning ko`zi, oyoqlari bog`lab qo`yilgan, qanotlari esa skotchlangan. 
 Shuningdek, ular sumkaga zich holatda joylashtirilgan bo`lib, bu holatni qushlarga nisbatan vaxshiylik deb izohlash mumkin.Hozirda mazkur lochinlar Toshkent hayvonot bog`ida saqlanmoqda. Keltirilgan kuni ularning 4 nafari og`ir ahvoda bo`lgan. Hayvonot bog`i veterinarlari tomonidan ko`rsatilgan muolaja va parvarishlardan so`ng ularning ahvoli yaxshilangan.Amaldagi tartiblarga ko`ra, lochinlarga chip o`rnatildi va endi ular Xalqaro reestrga kiritildi. 90 kunlik karantin sharoitidagi parvarishdan so`ng lochinlar yana ona-tabiat qo`yniga uchirib yuboriladi. O`zbekiston Respublikasining 2019 yilda chop etilgan Qizil kitobiga “Itolg`i” nomi bilan kiritilgan ushbu lochinlar asosan G`arbiy Tyan-Shan va Hisor-Oloy tog` tizmalari hamda Qizilqum cho`lida uchraydi. So`nggi hisob-kitoblarga ko`ra, mamlakatimizda bu kabi itolg`i lochinlari keskin kamayib, hozirda atigi 70 juft saqlanib qolgani taxmin qilinadi. Lochinlarni noqonuniy ravishda olib chiqishga uringan shaxslar ularning har birining bahosini o`rtacha 30 mln. so`mdan ekanligini ta`kidlashgan. Vaxolanki, dunyo bo`ylab qora bozorlarda lochinlarning narxi 15 ming AQSh dollaridan 150 ming AQSh dollarigacha baholanadi. Ularning qo`lga o`rgatilganlari esa hattoki bir necha million dollar turadi.Hozirda mazkur holat yuzasidan bojxona tekshiruvlari davom ettirilmoqda, deyiladi xabarda.